梓潼張孝女
作者：李新
朝代：宋

paragraphs: 七盤小阿張孝女，廬墓三年竭酸苦。
揚塵篩土秃指尖，墮淚漣漣等秋雨。
領長鶴脊不勝衣，手杖半銷縗百縷。
彼蒼者天呼不聞，那知此女行高古。
路行多少忤逆兒，已後令人重生女。
我哀怙恃今十年，不及增培一坏土。
俯首廬前有愧色，劓刖情知無可補。
問女膝行日幾曲，哀聲雖微動巖谷。
夜燈熒熒慘苫屋，神鬼同愁鴉伴哭。